PREDLOG

2025-1911-0014

Na podlagi tretjega odstavka 69. člena Zakona o obrambi (Uradni list RS, št. 103/04 – uradno prečiščeno besedilo, 95/15 in 139/20) in drugega odstavka 22. člena Zakona o službi v Slovenski vojski (Uradni list RS, št. 68/07, 58/08 – ZSPJS-I, 121/21 in 40/23) Vlada Republike Slovenije izdaja

**UREDBO**

**o spremembah in dopolnitvah Uredbe o obrambnem načrtovanju**

**1. člen**

V Uredbi o obrambnem načrtovanju (Uradni list RS, št. 51/13 in 11/22) se v 1. členu za besedo »načrta« doda besedilo »in obrambnih dokumentov«.

**2. člen**

V 2. členu se v 1. točki za besedo »ogrožene« doda besedilo »nacionalna varnost in«.

Za 4. točko se doda nova 5. točka, ki se glasi:

»5. obrambni dokumenti so dokumenti, s katerimi se določajo organizacijske, kadrovske ter materialne rešitve za delovanje in izvajanje nalog v kriznih razmerah;«.

Dosedanji 5. in 6. točka postaneta 6. in 7. točka.

Dosedanja 7. točka, ki postane 8. točka, se spremeni tako, da se glasi:

»8. podpora države gostiteljice je civilna in vojaška pomoč, ki jo zagotavlja država gostiteljica tujim oboroženim silam in z njimi povezanim organizacijam, ki se nahajajo ali gibljejo prek ozemlja države gostiteljice, v njenih teritorialnih vodah ali zračnem prostoru;«.

Dosedanja 8. točka, ki postane 9. točka, se spremeni tako, da se glasi:

»9. kritična infrastruktura Republike Slovenije ima pomen, kot ga določa zakon, ki ureja področje kritične infrastrukture;«.

Dosedanja 9. točka postane 10. točka.

V dosedanji 10. točki, ki postane 11. točka, se za besedilom »zaradi vojaške ogroženosti« doda besedilo »ali drugih oblik groženj in tveganj«.

**3. člen**

V 3. členu se v besedilu člena, ki postane prvi odstavek, za besedilom »Nosilci obrambnega načrtovanja« doda besedilo »(v nadaljnjem besedilu: nosilci načrtovanja)«, za besedilom »Služba Vlade Republike Slovenije za zakonodajo,« se doda besedilo »Urad Vlade Republike Slovenije za varovanje tajnih podatkov, Urad za integracijo in oskrbo migrantov,« ter se na koncu odstavka pred piko besedilo »(v nadaljnjem besedilu: nosilci načrtovanja)« črta.

Za prvim odstavkom se doda nov, drugi odstavek, ki se glasi:

»(2) Nosilci načrtovanja so tudi upravne enote in samoupravne lokalne skupnosti, ki izdelujejo obrambne dokumente.«.

**4. člen**

Naslov III. poglavja se spremeni tako, da se glasi: »III. OBRAMBNI NAČRT IN OBRAMBNI DOKUMENTI«.

**5. člen**

V prvem, drugem in tretjem odstavku 5. člena, v 21. členu in v 30. členu se za besedilom »obrambni načrt« v vseh sklonih in številih doda besedilo »in obrambni dokumenti«.

**6. člen**

V 6. členu se v prvem odstavku v prvem stavku za besedilom »vladnih služb iz« doda besedilo »prvega odstavka«.

V tretjem odstavku se za besedo »razdelajo« doda beseda »tudi«.

**7. člen**

Za 7. členom se doda nov, 7.a člen, ki se glasi:

**»7.a člen**

(1) Vsebina obrambnih dokumentov nosilcev načrtovanja iz te uredbe obsega organizacijske, kadrovske ter materialne pogoje in rešitve za:

– mobilizacijo v skladu s 25. členom te uredbe,

– nepretrgano opravljanje dejavnosti iz njihove pristojnosti v kriznih razmerah.

(2) Samoupravne lokalne skupnosti v obrambnih dokumentih načrtujejo tudi organizacijske, kadrovske ter materialne pogoje in rešitve za:

– zagotovitev pomoči pri izvajanju mobilizacije Slovenske vojske,

– opravljanje nalog v zvezi z izvajanjem civilne obrambe v vojnem stanju, če jim jih naloži vlada.

(3) Vsebina obrambnih dokumentov iz te uredbe se ob izrazitem poslabšanju varnostnih razmer dopolni tako, da omogoči vzpostavitev povečanih obrambnih zmogljivosti za delovanje.«.

**8. člen**

V 14. členu se v drugem odstavku za besedilom »obrambnih načrtov« doda besedilo »oziroma obrambnih dokumentov«.

**9. člen**

17. člen se spremeni tako, da se glasi:

»**17. člen**

Nosilci načrtovanja, ki so tudi nosilci sektorjev kritične infrastrukture oziroma kritični subjekti, določeni na podlagi zakona, ki ureja področje kritične infrastrukture, v obrambnih načrtih oziroma obrambnih dokumentih upoštevajo tudi naloge iz zakona, ki ureja področje kritične infrastrukture.«.

**10. člen**

18. člen se črta.

**11. člen**

V 21. členu se beseda »mirnodobnega« črta.

**12. člen**

V 23. členu se v prvem odstavku beseda »načrtovanjem« nadomesti z besedo »zagotavljanjem«.

**13. člen**

24. člen se spremeni tako, da se glasi:

»**24. člen**

Pristojna ministrstva za zagotovitev povečanih zmogljivosti Slovenske vojske in drugih obrambnih potreb, sil za zaščito, reševanje in pomoč, policije ter potreb prebivalstva načrtujejo naloge na področju prehrane, zdravstva, gospodarstva s poudarkom na namenski proizvodnji, transporta, komunikacijskih povezav in energetske oskrbe, če je potrebno, pa tudi na drugih področjih, za kar zagotovijo potrebna sredstva.«.

**14. člen**

V 25. členu se drugi odstavek črta.

Dosedanji tretji odstavek postane drugi odstavek.

**15. člen**

V 29. členu se v prvem odstavku za besedilom »vodja priprav« doda besedilo »za obrambno načrtovanje (v nadaljnjem besedilu: vodja priprav)«.

**PREHODNI IN KONČNA DOLOČBA**

**16. člen**

Obrambni načrti se uskladijo s to uredbo v dvanajstih mesecih od uveljavitve te uredbe.

**17. člen**

Nosilca obrambnega načrtovanja iz prvega odstavka 3. člena te uredbe izdelata obrambni načrt v dvanajstih mesecih od uveljavitve te uredbe.

Upravne enote in samoupravne lokalne skupnosti izdelajo obrambne dokumente v dvanajstih mesecih od uveljavitve te uredbe.

**18. člen**

**(začetek veljavnosti)**

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana, dne 2025

EVA

**Vlada Republike Slovenije**

**dr. Robert Golob**

**predsednik**

**OBRAZLOŽITEV**

I. UVOD

1. Pravna podlaga

Pravna podlaga za sprejem Uredbe o spremembah in dopolnitvah Uredbe o obrambnem načrtovanju (v nadaljnjem besedilu: predlog uredbe) je tretji odstavek 69. člena Zakona o obrambi (Uradni list RS, št. 103/04 – uradno prečiščeno besedilo, 95/15 in 139/20), ki med drugim določa, da Vlada podrobneje predpiše postopek izdelave in vsebino obrambnih načrtov, in drugi odstavek 22. člena Zakona o službi v Slovenski vojski (Uradni list RS, št. 68/07, 58/08 – ZSPJS-I, 121/21 in 40/23), v skladu s katerim Vlada določi poleg ukrepov in nalog po ministrstvih ter dejavnostih in drugih nosilcih kot del načrtov oziroma priprav na ukrepe za pripravljenost tudi ukrepe in naloge Slovenske vojske, ki se izvajajo v skladu z odločitvami ali obveznostmi, prevzetimi v mednarodnih organizacijah z mednarodnimi pogodbami, zlasti pri samostojnem odzivanju države ali v sodelovanju z drugimi državami na krize ali krizne razmere praviloma izven države.

1. Rok za izdajo uredbe, določen z zakonom

Zakonski rok za izdajo uredbe ni določen.

1. Splošna obrazložitev predloga uredbe

Spremembe v mednarodnem varnostnem okolju in spremembe obrambnih priprav na nacionalni ravni so pokazale potrebo po spremembah in dopolnitvah Uredbe o obrambnem načrtovanju (Uradni list RS, št. 51/13 in 11/22; v nadaljnjem besedilu: veljavna uredba), tako da njen pravni okvir ustreza trenutnim razmeram. V skladu z Akcijskim načrtom za krepitev odpornosti države in družbe (sklep Vlade RS, št. 80100-1/2025/2 z dne 13. 3. 2025) se tako predlaga tudi novelacija veljavne uredbe.

S predlogom uredbe se posamezne določbe veljavne uredbe spreminjajo in dopolnjujejo na način, da zagotavljajo učinkovitejše obrambno načrtovanje.

Med drugim se, glede na ugotovitve iz vaje ODPORNOST24, med nosilce obrambnega načrtovanja (v nadaljnjem besedilu: nosilci načrtovanja), ki izdelujejo obrambni načrt, dodatno umešča Urad Vlade Republike Slovenije za varovanje tajnih podatkov in Urad za integracijo in oskrbo migrantov. Ponovno se med nosilce načrtovanja, ki izdelujejo obrambne dokumente, s katerimi načrtujejo svojo organizacijo za delovanje v kriznih razmerah, umešča upravne enote in samoupravne lokalne skupnosti. Uredba se usklajuje tudi s spremembami, ki za nosilce načrtovanja izhajajo iz novega Zakona o kritični infrastrukturi. Natančneje se določajo naloge pristojnih ministrstev za zagotovitev povečanih zmogljivosti Slovenske vojske in drugih obrambnih potreb, povečanih zmogljivosti sil za zaščito, reševanje in pomoč ter policije in potreb prebivalstva, za kar so dolžna zagotoviti tudi potrebna sredstva.

II. VSEBINSKA OBRAZLOŽITEV PREDLAGANIH ČLENOV

**K 1. členu**

1. člen veljavne uredbe se dopolnjuje tako, da odraža vsebino uredbe po uvedbi obrambnih dokumentov kot novega instituta oziroma nove, dodatne kategorije dokumentov, ki jih izdelujejo nosilci obrambnega načrtovanja.

**K 2. členu**

2. člen veljavne uredbe opredeljuje ključne pojme, kot izhajajo iz aktualnih strateških dokumentov –Resolucija o strategiji nacionalne varnosti (Uradni list RS, št. 59/19), Obrambna strategija Republike Slovenije (VRS, št. 80300-1/2024/7 z dne 24. 4. 2024) in Strategija civilne obrambe Republike Slovenije (VRS, št. 80100-1/2024/7 z dne 24. 4. 2024), pri čemer je treba relevantne pojme uskladiti s spremembami drugih predpisov in dopolniti glede na nova področja delovanja oziroma nova tveganja in grožnje.

V novi 5. točki je tako dodan pojem obrambni dokumenti kot nov institut oziroma nova kategorija dokumentov, s katerimi se določajo organizacijske, kadrovske ter materialne rešitve za delovanje in izvajanje nalog v kriznih razmerah. Dopolnitve v zvezi s tem pojmom so predlagane tudi v 5., 14., 21. in 30. členu ter naslovu III. poglavja veljavne uredbe.

Na novo se, v skladu z Zakonom o kritični infrastrukturi (Uradni list RS št. 102/24), v uredbo umešča področje kritične infrastrukture.

Pojem izrazito »poslabšanje varnostnih razmer«, kot podlaga za prilagoditev obrambnega načrtovanja in povečanje obrambnih zmogljivosti države v primeru vojaške ogroženosti, se uskladi s Strategijo civilne obrambe Republike Slovenije in dopolnjuje z drugimi oblikami groženj in tveganj.

Zaradi navedenih dopolnitev se ostale točke 2. člena veljavne uredbe ustrezno preštevilčijo.

**K 3. členu**

Z besedilom 3. člena veljavne uredbe so določeni nosilci načrtovanja, katerih obseg je bil zmanjšan ob njeni noveli leta 2013. Izkušnje pri izvajanju nalog nosilcev obrambnega načrtovanja ter izkušnje iz nacionalne vaje kriznega upravljanja in odzivanja ODPORNOST24 in Natovih vaj kriznega upravljanja CMX v letih 2023 in 2025 so pokazale, da je obseg nosilcev obrambnega načrtovanja preozek za izvajanje vseh nalog civilne obrambe v kriznih razmerah. Kot nosilca obrambnega načrtovanja, ki izdelujeta obrambni načrt, se tako v prvem odstavku 3. člena dodata tudi Urad Republike Slovenije za varovanje tajnih podatkov in Urad Republike Slovenije za oskrbo in integracijo migrantov.

Za dosedanjim besedilom 3. člena veljavne uredbe, ki postane prvi odstavek, se doda nov, drugi odstavek, s katerim so kot nosilci obrambnega načrtovanja, ki izdelujejo obrambe dokumente, ponovno določene tudi upravne enote in samoupravne lokalne skupnosti. Ta kategorija nosilcev obrambnega načrtovanja ni zavezana k izdelavi obrambnih načrtov, temveč k izdelavi obrambnih dokumentov.

**K 4. členu**

Sprememba naslova III. poglavja veljavne uredbe odraža predlagane spremembe, s katerimi se uvaja nov institut oziroma nova kategorija dokumentov, ki jih izdelujejo nosilci obrambnega načrtovanja iz novega, drugega odstavka 3. člena (samoupravne lokalne skupnosti in upravne enote).

**K 5. členu**

Z zbirnim členom se dopolnjujejo določbe 5., 21. in 30. člena veljavne uredbe, s čimer se v določbe, poleg obrambnega načrta, ustrezno umesti tudi obrambne dokumente kot nov institut iz dopolnjenega 2. člena veljavne uredbe.

**K 6. členu**

S spremembami in dopolnitvami je, zaradi jasnejše navezave na prvi odstavek 3. člena veljavne uredbe, dopolnjen prvi odstavek 6. člena te uredbe.

Tretji odstavek 6. člena veljavne uredbe se zaradi pravilnega razumevanja precizira tako, da je razvidno, da so psihološka obramba, gospodarska obramba in druge oblike nevojaške obrambe del obrambnega načrta države, ki pa se razdelajo tudi v ukrepih kriznega odzivanja.

**K 7. členu**

Veljavna uredba se dopolnjuje z novim, 7.a členom, ki v prvem odstavku opredeljuje vsebino obrambnih dokumentov, ki jih izdelujejo upravne enote in samoupravne lokalne skupnosti. Ti vključujejo organizacijske, kadrovske ter materialne pogoje in rešitve za njihovo mobilizacijo in nepretrgano opravljanje dejavnosti iz njihove pristojnosti v kriznih razmerah.

Določba drugega odstavka dodatno nalaga samoupravnim lokalnim skupnostim, da načrtujejo tudi organizacijske, kadrovske ter materialne pogoje in rešitve za izvedbo mobilizacije Slovenske vojske ter za opravljanje nalog v zvezi z izvajanjem civilne obrambe v vojnem stanju, če jim jih naloži vlada, kot je predvideno v 26. oziroma 71. členu Zakona o obrambi.

Za vse nosilce izdelave obrambnih dokumentov pa velja, da ob izrazitem poslabšanju varnostih razmer dopolnijo obrambne dokumente tako, da bodo omogočali vzpostavitev povečanih obrambnih zmogljivosti za delovanje.

**K 8. členu**

Določba drugega odstavka 14. člena veljavne uredbe se v skladu z uvedbo obrambnih dokumentov dopolnjuje tako, da so seznam delavcev, potrebnih za izvajanje nalog oziroma za opravljanje dejavnosti in dokumenti o razporeditvi sestavni del obrambnih načrtov ter tudi obrambnih dokumentov, ki jih izdelujejo upravne enote in samoupravne lokalne skupnosti.

**K 9. členu**

Določba 17. člena veljavne uredbe se spreminja z namenom, da ne bi prihajalo do podvajanja načrtov. Spremenjeni člen nosilce načrtovanja, ki so na podlagi zakona, ki ureja področje kritične infrastrukture, s sklepom Vlade Republike Slovenije določeni za nosilce sektorjev kritične infrastrukture oziroma za kritične subjekte, napotuje na upoštevanje nalog iz predmetnega zakona. Slednji jim določa pristojnosti in naloge, kritičnim subjektom tudi načrtovanje ukrepov za odpornost, ki jih morajo kot nosilci obrambnega načrtovanja upoštevati tudi pri načrtovanju rešitev in ukrepov v svojih obrambnih načrtih oziroma obrambnih dokumentih.

**K 10. členu**

18. člen veljavne uredbe se črta, saj njegove določbe, glede na naloge, ki jih imajo nosilci obrambnega načrtovanja v skladu s spremenjenim 17. členom na podlagi zakona, ki ureja področje kritične infrastrukture, in jih bodo upoštevali v svojih obrambnih načrtih oziroma obrambnih dokumentih, ni več smiselna.

**K 11. členu**

Iz besedne zveze »mirnodobnega obsega in zmogljivosti Slovenske vojske« v določbi 21. člena veljavne uredbe se beseda »mirnodobnega« črta, saj se nanaša na celoten obseg in zmogljivosti Slovenske vojske, ne zgolj na mirnodobnega.

**K 12. členu**

V določbi prvega odstavka 23. člena veljavne uredbe se, v izogib napačnemu tolmačenju, beseda »načrtovanjem« nadomesti z besedo »zagotavljanjem«, saj se materialna in zdravstvena oskrba prične dejansko zagotavljati na podlagi izkazanih potreb, po uveljavitvi vseh sestavin vojaške dolžnosti, načrtovanje pa je stalen proces, ki poteka že pred tem.

**K 13. členu**

Določba 24. člena veljavne uredbe se dopolnjuje na način, da se nanaša tudi na druge obrambne potrebe in področje prehrane v zvezi z zagotovitvijo povečanih zmogljivosti, pri čimer se pristojnim ministrstvom nalaga tudi obveznost zagotovitve potrebnih sredstev (kar vključuje tudi finančna sredstva) za izvedbo v členu predvidenih nalog.

**K 14. členu**

V 25. členu veljavne uredbe se črta drugi odstavek, ki se nanaša na nosilce načrtovanja, ki izdelujejo obrambni načrt. S črtanjem odstavka določba postane splošna in se nanaša na vse nosilce načrtovanja iz uredbe, torej tudi na tiste, ki izdelujejo obrambne dokumente.

**K 15. členu**

Gre za redakcijsko spremembo 29. člena veljavne uredbe, povezano s spremembo 25. člena veljavne uredbe (opredelitev vodje priprav za obrambno načrtovanje).

**K 16. členu**

S prehodno določbo se določa rok, do katerega morajo nosilci obrambnega načrtovanja svoje obrambne načrte uskladiti s predlogom uredbe.

**K 17. členu**

S prehodnima določbama se določa rok, do katerega morata nova nosilca obrambnega načrtovanja izdelati obrambni načrt oziroma morajo upravne enote in samoupravne lokalne skupnosti, kot dodatni, novi nosilci obrambnega načrtovanja, izdelati svoje obrambne dokumente.

**K 18. členu**

Določen je splošni petnajstdnevni rok za uveljavitev uredbe.

MINISTRSTVO ZA OBRAMBO